LT Europos Sąjungos oficialusis leidinys L 164/16

KOMISIJOS REGLAMENTAS (ES) Nr. 588/2014

2014 m. birželio 2 d.

kuriuo dėl apelsinų aliejaus, Phlebiopsis gigantea, giberelino rūgšties, Paecilomyces fumosoroseus padermės FE 9901, Spodoptera littoralis branduolių poliedrinio viruso, Spodoptera exigua branduolių poliedrinio viruso, bakterijų padermės Bacillus firmus I-1582, s-abscizo rūgšties, L-askorbo rūgšties ir Helicoverpa armigera branduolių poliedrinio viruso didžiausios leidžiamosios koncentracijos tam tikruose produktuose ir ant jų iš dalies keičiami Europos Parlamento ir Tarybos reglamento (EB) Nr. 396/2005 III ir IV priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 5 straipsnio 1 dalį,

kadangi:

(1) giberelino rūgšties didžiausia leidžiamoji koncentracija (DLK) nustatyta Reglamento (EB) Nr. 396/2005 III priedo A dalyje. Phlebiopsis gigantea, Paecilomyces fumosoroseus padermės FE 9901, Spodoptera littoralis branduolių poliedrinio viruso, Spodoptera exigua branduolių poliedrinio viruso, bakterijų padermės Bacillus firmus I-1582, apelsinų aliejaus, s-abscizo rūgšties, L-askorbo rūgšties ir Helicoverpa armigera branduolių poliedrinio viruso konkreti DLK nenustatyta, ir tos medžiagos nebuvo įtrauktos į Reglamento (EB) Nr. 396/2005 IV priedą, todėl taikoma to reglamento 18 straipsnio 1 dalies b punkte pateikta 0,01 mg/kg nustatytoji vertė;

(2) dėl Phlebiopsis gigantea (2), Paecilomyces fumosoroseus padermės FE 9901 (3), Spodoptera littoralis branduolių poliedrinio viruso (4), Spodoptera exigua branduolių poliedrinio viruso (5), bakterijų padermės Bacillus firmus I-1582 (6) ir Helicoverpa armigera branduolių poliedrinio viruso (7) Europos maisto saugos tarnyba (toliau – Tarnyba) padarė išvadą, kad šios medžiagos nėra kenksmingos žmonėms ir jų kiekybinio rizikos vartotojams vertinimo atlikti nereikia. Atsižvelgdama į šią išvadą Komisija mano, kad šias medžiagas tikslinga įtraukti į Reglamento (EB) Nr. 396/2005 IV priedą;

(3) dėl apelsinų aliejaus (8) poveikio vartotojams per maistą rizikos vertinimo Tarnyba negalėjo padaryti išvados, nes trūko tam tikros informacijos, ir rizikos valdytojai turi papildomai apsvarstyti šį atvejį. Apelsinų aliejaus natūraliai yra augaluose ir jis naudojamas kaip aromatinė medžiaga vaistuose ir maisto produktuose. Atsižvelgiant į tai manoma, kad yra tikslinga šią medžiagą laikinai, kol EFSA pateiks pagrįstą nuomonę pagal 12 straipsnio 1 dalį, įtraukti į Reglamento (EB) Nr. 396/2005 IV priedą;

(4) dėl giberelino rūgšties (9) poveikio vartotojams per maistą rizikos vertinimo Tarnyba negalėjo padaryti išvados, nes trūko tam tikros informacijos, ir rizikos valdytojai turi papildomai apsvarstyti šį atvejį. Giberelino rūgšties natūraliai yra daugelyje augalų. Tarnyba nepasiūlė DLK vynuogėse, nes nustatyta, kad apdorotuose ir kontroliniuose mėginiuose koncentracija buvo mažesnė nei kiekybinio nustatymo riba ir kad nebūtų įmanoma atskirti egzogeninių ir augaluose natūraliai esančių giberelinų. Dėl šių priežasčių manoma, kad yra tikslinga šią medžiagą laikinai, kol EFSA pateiks pagrįstą nuomonę pagal 12 straipsnio 1 dalį, įtraukti į Reglamento (EB) Nr. 396/2005 IV priedą;

(5) dėl s-abscizo rūgšties (10) poveikio vartotojams per maistą rizikos vertinimo Tarnyba negalėjo padaryti išvados, nes trūko tam tikros informacijos, ir rizikos valdytojai turi papildomai apsvarstyti šį atvejį. s-abscizo rūgšties natūraliai yra augaluose. Atsižvelgiant į tai manoma, kad yra tikslinga šią medžiagą laikinai, kol EFSA pateiks pagrįstą nuomonę pagal 12 straipsnio 1 dalį, įtraukti į Reglamento (EB) Nr. 396/2005 IV priedą;

(6) dėl L-askorbo rūgšties Tarnyba padarė išvadą (11), kad šią medžiagą tikslinga įtraukti į Reglamento (EB) Nr. 396/2005 IV priedą;

(7) remiantis Tarnybos nuomone ir išvadomis, taip pat atsižvelgiant į su nagrinėjamuoju klausimu susijusius veiksnius, atitinkami DLK pakeitimai atitinka Reglamento (EB) Nr. 396/2005 5 straipsnio 1 dalyje ir 14 straipsnio 2 dalyje nustatytus susijusius reikalavimus;

(8) todėl Reglamentas (EB) Nr. 396/2005 turėtų būti atitinkamai iš dalies pakeistas;

(9) šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

1. Reglamento (EB) Nr. 396/2005 III priedo skiltis, skirta giberelino rūgščiai, išbraukiama.

2. IV priede abėcėlės tvarka įterpiami įrašai: „apelsinų aliejus (12)“, „Phlebiopsis gigantea“, „giberelino rūgštis (12)“, „Paecilomyces fumosoroseus padermė FE 9901“, „Spodoptera littoralis branduolių poliedrinis virusas“, „Spodoptera exigua branduolių poliedrinis virusas“, „bakterijų padermė Bacillus firmus I-1582“, „s-abscizo rūgštis (12)“, „L-askorbo rūgštis“ ir „Helicoverpa armigera branduolių poliedrinis virusas“.

2 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2014 m. birželio 2 d. Komisijos vardu Pirmininkas José Manuel BARROSO

(1) OL L 70, 2005 3 16, p. 1.

(2) Europos maisto saugos tarnyba; Conclusion on the peer review of the pesticide risk assessment of the active substance Phlebiopsis gigantea. EFSA Journal 2013;11(1):3033. [31 pp.] doi:10.2903/j.efsa.2013.3033.

(3) Europos maisto saugos tarnyba; Conclusion on the peer review of the pesticide risk assessment of the active substance Paecilomyces fumosoroseus strain FE 9901. EFSA Journal 2012;10(9):2869. [26 pp.] doi:10.2903/j.efsa.2012.2869.

(4) Europos maisto saugos tarnyba; Conclusion on the peer review of the pesticide risk assessment of the active substance Spodoptera littoralis nucleopolyhedrovirus. EFSA Journal 2012;10(9):2864. [33 pp.] doi:10.2903/j.efsa.2012.2864.

(5) EFSA BIOHAZ Panel (EFSA biologinio pavojaus klausimus nagrinėjanti mokslininkų grupė), 2013 m. Scientific Opinion on the maintenance of the list of QPS biological agents intentionally added to food and feed (2013 update). EFSA Journal 2013;11(11):3449, 108 pp. doi:10.2903/j.efsa.2013.3449.

(6) Europos maisto saugos tarnyba; Conclusion on the peer review of the pesticide risk assessment of the active substance Bacillus firmus I-1582. EFSA Journal 2012;10(10):2868. [33 pp.] doi:10.2903/j.efsa.2012.2868.

(7) Europos maisto saugos tarnyba; Conclusion on the peer review of the pesticide risk assessment of the active substance Helicoverpa armigera nucleopolyhedrovirus. EFSA Journal 2012;10(9):2865. [31 pp.] doi:10.2903/j.efsa.2012.2865.

(8) Europos maisto saugos tarnyba; Conclusion on the peer review of the pesticide risk assessment of the active substance orange oil. EFSA Journal 2013;11(2):3090. [55 pp.] doi:10.2903/j.efsa.2013.3090.

(9) Europos maisto saugos tarnyba; Conclusion on the peer review of the pesticide risk assessment of the active substance gibberellic acid. EFSA Journal 2012;10(1):2507. [45 pp.] doi:10.2903/j.efsa.2012.2507.

(10) Europos maisto saugos tarnyba, 2013 m. Conclusion on the peer review of the pesticide risk assessment of the active substance S-abscisic acid. EFSA Journal 2013;11(8):3341, 78 pp. doi:10.2903/j.efsa.2013.3341.

(11) Europos maisto saugos tarnyba; Conclusion on the peer review of the pesticide risk assessment of the active substance L-ascorbic acid. EFSA Journal 2013;11(4):3197. [54 pp.] doi:10.2903/j.efsa.2013.3197.

(12) Medžiagos, į IV priedą įtrauktos laikinai, kol jos bus galutinai įvertintos pagal Direktyvą 91/414/EEB ir EFSA pateiks pagrįstą nuomonę pagal 12 straipsnio 1 dalį.